钦定古今图书集成/明伦汇编/官常典/第416卷 > 赵自化
## 钦定古今图书集成/明伦汇编/官常典/第416卷 > 赵自化

按《宋史》本传：“自化本德州平原人。高祖尝为景州刺
史，后举家陷契丹。父知喦脱身南归，寓居洛阳，习经
方名药之术，又以授二子自正。自化，周显德中偕来
京师，悉以医术称。知喦卒，自正试方技，补翰林医学。
会秦国长公主疾，有荐自化诊候者，疾愈，表为医学，
再加尚药奉御。淳化五年，授医官副使。时召陈州隐”
士万适至，馆于自化家。会以适补慎县主簿，适素彊
力无疾，诏下日，自化怪其色变，为《切脉》曰：“君将死矣。”
不数日，适果卒。至道中，有布衣郑元辅者，尝依自化
之姻吏部令史张崇敏家，元辅时从自化丐索无所
得，心衔之。乃诣检上书，告自化漏泄禁中，语及指斥，
非所宜言等事。太宗初甚骇，命王继恩就御史府鞫
之，皆无状，斩元辅于都市。自化坐交游非类，黜为郢
州团练副使。未几，复旧职。咸平三年，加正使。景德初，
雍王元份洎晋国长公主并上言自化药饵有功，请
加使秩，领遥郡。上以自化居太医之长，不当复为请，
求令枢密院召自化戒之。雍王薨，坐诊治无状，降为
副使。二年，复旧官。是冬卒，年五十七。遗表以所撰《四
时养颐录》为献，真宗改名《调膳摄生图》，仍为制序。自
化颇善为篇什。其贬郢州也，有《汉沔诗集》五卷，宋白、
李若拙为之序。又尝缵自古以方技至贵仕者为《名
医显秩传》三卷。